
Rasmus  Vangshardt 


Humanioraen  i Rom  efter  Cæsars  død  - Aristoteles,  Gadamer 
og  Bultmann  om  det  hermeneutiske  problem 


Julius  Cæsars  død  (1827),  Joseph  Court 


“The  sun  of  Rome  is  set.  Our  day  is  gone.” 

- Titinius  i Shakespeare,  Julius  Caesar  (5.3.63) 

Vi  skriver  år  44  før  Kristi  fødsel,  Shakespeares  Rom.  En  elsket, 
men  storhedsvanvittig  Julius  Cæsar  er  ved  magten,  og  i kulissen 
lurer  oprør,  anført  af  Cæsars  søn,  verdenshistoriens  næststørste 
forræder,  Brutus. 

Brutus  og  hans  kumpaner  lokker  Cæsar  til  Forum  Romanum 
og  falder  over  ham.  Rom  går  i oprør  over  tabet  af  sin  ærede  tyran, 


153 


Humanioraen  i Rom  efter  Cæsars  død 


bål  og  brand  i gaderne.  En  sen  nattetime  kommer  en  digter  ved 
navn  Cinna  gående  ned  ad  en  øde  gade.  En  par  oprørte  plebeians 
passer  ham  op  og  spørger  den  stakkels  digter,  om  han  er  gift  eller 
ungkarl.  Han  svarer: 

Cinna:  - For  at  svare  hver  mand  på  stedet  og  kort  og 

fornuftigt  og  alvorligt  talt,  så  svarer  jeg  fornuftigt,  at 
jeg  er  ungkarl. 

Anden  pleb .:  - Det  er  det  samme  som  at  sige,  at  det  er 
idioter,  der  gifter  sig.  Det  er  jeg  bange  for,  at  du  skal 
have  på  tæven  for.  Dit  navn? 

Cinna  svarer.  Problemet  er,  at  han  bærer  det  samme  navn,  som 
en  af  de  sammensvorne  mod  Cæsar,  der  altså  også  hedder  Cinna, 
og  efter  et  par  bevidste  misforståelser  går  det  galt  for  poeten  Cin- 
na. 


Første  pleb.:  Riv  ham  i stykker.  Det  er  en  af  de  sam- 
mensvorne. 

Cinna:  - Jeg  er  digteren  Cinna;  jeg  er  digteren  Cin- 

na! 

Fjerde  pleb.:  - Riv  ham  i stykker  for  hans  dårlige  vers! 
Riv  ham  i stykker  for  hans  dårlige  vers! 

Cinna:  - Jeg  er  ikke  den  sammensvorne  Cinna! 

Anden  pleb.  : - Det  er  lige  meget;  hans  navn  er  Cinna; 
riv  bare  hans  navn  ud  af  hjertet  på  ham,  og  lad  ham  så 
løbe. 

Tredje  pleb.:  - Riv  ham  i stykker!  [...]  Stik  alting  i 
brand! 

Og  så  står  der  i regibemærkningen:  ”De  slæber  Cinna  med  sig 
ud.”1 

Moderne  humaniora  som  ruinskændinger  i Rom 

Poeten  Cinnas  død  ved  sønderrivning  står  som  et  billede  på  kun- 
sten og  humanioraens  vanskelige  vilkår.  Dette  var  næppe  Sha- 
kespeares  forestilling  om  Cinnas  rolle  på  denne  verdens  hårde 
skueplads,  men  tillad  her  et  lille  fortolkningsmæssigt  carte  blan- 
che.  I analogi  til  kunsten  og  humanioraens  verden  er  Cinna  et 
sindbillede  på,  hvordan  poesien  - litteraturen  generelt  - i bål  og 
brand  skal  underlægges  objektive  kriterier.  Poeten  Cinna  dør  som 
et  billede  på,  at  når  magten  (Cæsar)  forsvinder,  bryder  helvede  løs, 
og  så  hersker  der  relativisme  i Roms  gader.  Forræderen  Cinna? 
Poeten  Cinna?  Disse  plebs  er  ligeglade,  men  skulle  have  ladet  sig 
belære  af  Romeos  Juliet:  What’s  in  a name?  ville  hun  retorisk  have 
spurgt. 

Det  er  den  samme  figur,  humanioraen  ofte  har  ligget  under  for. 
Uden  magten  - objektive  kriterier  for  sand  fortolkning  - hersker 
kaos,  hvad  som  helst  kan  stikkes  i brand,  og  hvem  som  helst  kan 
få  hjertet  revet  ud.  Men  det  at  bedrive  humaniora  er  oftest  netop 
en  øvelse  udi  erkendelser  uden  objektive  kriterier.  Hvem  eller 
hvilket  princip  skulle  endegyldigt  kunne  slå  fast,  hvad  den  sande 
fortolkning  af  en  tekst  er?  Humanioraen  har  altid  rendt  rundt  i et 
Rom  efter  Cæsars  død,  men  det  behøver  ikke  at  betyde,  at  der  ikke 
findes  autoritet.  Det  er  det,  der  er  dens  udfordring,  både  dens 
grundlagsproblem  og  dens  berettigelse:  Hvordan  vi  humanioraens 
udøvere  ikke  ender  som  en  bunke  udannede  plebs,  der  vil  overfal- 
de hvem  som  helst  for  et  godt  ord,  og  som  håndterer  det  tilsyne - 


1 William  Shakespeare,  Julius  Caesar.  Act  3,  scene  3.  Forlæg:  Edward  Lembckes 
oversættelse. 

ladende  autoritetsfravær  temmelig  elendigt  med  det  sørgelige 
p/eb-imperativ:  Stik  alting  i brand! 

Der  er  behov  for,  at  udøvere  af  humaniora  begynder  at  tænke 
over  dette  grundlagsproblem,  for  humanioraen  har  historisk  ten- 
deret til  at  hælde  mod  to  skiftende  ekstremer  på  grund  af  det:  Den 
ene  ekstrem  er  en  positivistisk  drøm,  hvor  kun  positivt  verificer- 
bar viden  har  gyldighed.  Her  er  paradigmeeksemplerne  (1)  den 
stærke  intentionalisme,  hvor  kun  rekonstruktionen  af  en  forfat- 
ters intentioner  med  en  tekst  gælder  som  kriterium  for  sande  på- 
stande om  tekstens  mening  samt  (2)  det  historicistiske  nervesam- 
menbrud, hvor  man  ikke  tør  gøre  andet  end  at  rekonstruere  en 
teksts  tilblivelsesomstændigheder  i forfatterens  samtid.  Den  an- 
den ekstrem  er  den  totale  subjektivisme,  hvor  al  teori  er  tilladt, 
hvis  bare  det  bidrager  til  at  stikke  Rom  i brand.  Her  er  det  som  re- 
gel den  nyeste  modeteori  - for  tiden  den  italienske  filosof  Giorgio 
Agambens  forfatterskab  - der  kan  anvendes  som  teori  på  Sha- 
kespeare,  Kafka,  Mad  Men  eller  migrationsproblemer.  Det  tilsyne- 
ladende fravær  af  objektivitet  behandles  altså  enten  ved,  at  huma- 
nioraens  gøres  til  pseudonaturvidenskab  gennem  positivismen,  el- 
ler ved  at  den  totale  vilkårlighed  får  lov  at  opstå. 

Der  er  rigeligt  med  humaniorafolk,  der  brokker  sig  over 
nedskæringer,  sammenlægninger  og  fondsansøgninger.  Men  må- 
ske vi  i stedet  skulle  til  at  tale  om,  hvad  der  gør  humanioraen 
unik.  Hvorfor  den  har  en  selvstændig  værdi,  netop  fordi  dens  ide- 
al hverken  er  positivistisk,  historicistisk  eller  subjektivistisk.  På 
en  måde  er  alle  tre  blot  forskellige  former  for  ruinskændinger  i 
Rom. 

Det  hermeneutiske  problem  som  humanioraens  velsignelse 

En  anledning  til  sådanne  overvejelser  kan  findes  hos  H.-G.  Gada- 
mer,  der  i 1960  udgav  bogen  Sandhed  og  metode,  et  slags  forsøg  på 

en  grundlagstækning  for  hermeneutikken.  Dette  begreb,  herme- 
neutik, bruges  i flæng  gennem  hele  bogen.  Gadamer  forstod  tilsy- 
neladende, at  det  kan  betyde  to  forskellige  ting,  men  skelnede  alt- 
så ikke  i det  udvortes.  What’s  in  a name ? Hermeneutik  kunne  jo 
enten  betyde  dét  at  fortolke,  hvorved  ordet  dækker  enhver  histo- 
risk og  nutidig  forestilling  om,  hvad  aktiviteten  'fortolkning’  er. 
Men  i løbet  af  Sandhed  og  metode  ændrer  begrebet  sig,  sådan  at 
det  også  ofte  betyder  Gadamers  specifikke  bud  på,  hvad  fortolk- 
ning så  er.  Og  fordi  hans  bud  på  dette  spørgsmål  ikke  leverer  ob- 
jektive regler  - en  magt,  en  metode  - blev  han  stort  set  omgående 
beskyldt  for  subjektivisme.  Han  genindsatte  ingen  Cæsar,  hvorfor 
man  omgående  forestillede  sig,  at  humanioraens  plebejer  med  Ga- 
damers hovedværk  i hånden  kunne  løbende  hærgende  omkring  i 
Roms  gader;  stikke  alting  i brand.  Herved  fejllæste  man  Gadamer 
og  misbrugte  den  mulighed  for  en  nuanceret  bevidsthed  om  hu- 
manioraens muligheder  og  begrænsninger,  som  Sandhed  og  meto- 
de rummer. 

Man  kunne  eksempelvis  kigge  på  begrebet  "applikation,”  der 
ifølge  Gadamer  spiller  en  integreret  rolle  i forståelseshændelsen 
ved  fortolkning.  Det  trækker  tråde  gennem  idéhistorien  fra  Ari- 
stoteles  over  middelalderens  firefoldige  tekstforståelse  til  Rudolf 
Bultmann  og  synes  derfor  i sin  spændvidde  at  rumme  ansatsen  til 
principielle  betragtninger  om  humanioraens  væsen  og  deriblandt 
hovedspørgsmålet:  Hvad  er  en  tekst? 

En  sådan  afgrænsning  til  et  studie  af  et  enkelt  Gadamer-begreb, 
der  isoleres,  er  problematisk,  idet  Sandhed  og  metode  i kraft  af  sine 
tre  hoveddele  nok  kan  siges  at  forsøge  at  skelne  mellem  de  felter, 
den  bevæger  sig  i (kunst,  historie  og  sprog).  Men  samtidig  synes 
Gadamer  at  lade  sine  hovedbegreber  (horisont,  tradition,  spil,  for- 
dom, virkningshistorie)  være  gensidigt  afhængige:  Forståelse  af 
det  ene  forudsætter  det  andet.  Problemet  bliver  bestemt  ikke  min- 

dre  af,  at  begrebet  "applikation”  kan  siges  at  bestå  af  alle  de  andre 
hovedbegreber.  Således  kan  Charles  Richard  Ringma  hævde,  at  ap- 
plikationsbegrebet “draws  together  Gadamer’s  emphases  on  effec- 
tive-historical  consciousness,  the  fusion  of  horizons,  the  positive 
role  of  temporal  distance,  the  idea  of  understanding  as  the  coming 
into  being  of  meaning,  and  tradition  making  a claim  to  truth  upon 
us.”2  Så  er  der  da  ikke  sagt  for  lidt.  Men  applikationstanken  rum- 
mer i så  fald  også  en  indgang  til  kernen  i Gadamers  tænkning. 

Udgangspunktet  for  applikationstanken  er  det,  Gadamer 
velvalgt  kalder  "det  hermeneutiske  problem.”  Allerede  Sandhed  og 
metodes  indledning  lægger  op  til,  at  det  hermeneutiske  problem 
handler  om,  at  der  ”fra  gammel  tid”  foreligger  fænomener,  der 
overskrider  videnskabens  område  og  i stedet  relaterer  sig  til  noget 
mere  fundamentalt.  Dette  er  et  vidensområde,  der  ikke  handler 
om  såkaldt  "sikker  erkendelse”:  Det  drejer  sig  oprindeligt  om 
dommerens  og  præstens  praktiske  arbejde  som  henholdsvis  doms- 
proklamator  og  forkynder.  Disses  arbejde  relaterer  sig  ifølge  Ga- 
damer snarere  til  almene,  menneskelige  erfaringer  end  til  vidensk- 
absteoretiske overvejelser,  og  de  erkendelser,  deres  arbejde  frem- 
bringer, repræsenterer  det,  Gadamer  kalder  hermeneutikkens  pro- 
blem. For  ”hvad  er  det  for  en  erkendelse,  og  hvad  er  det  for  en 
sandhed,”  de  afdækker,  når  nu  den  ikke  kan  siges  at  være  hverken 
"sikker”  eller  underlagt  den  "moderne  videnskabs 
metodebegreb”?3  Inden  for  den  juridiske  og  den  teologiske  for- 
tolkningspraksis findes  der  altså  en  vidensform,  der  ikke  er  "sik- 
ker”, og  den  har  ikke  noget  med  moderne  metode  at  gøre.  Det  er 
vigtigt:  Der  findes  sand  viden,  der  ikke  gælder  som  "sikker.”  Det  er 
det  hermeneutiske  "problem”. 

2 Charles  Ringma,  Gadamer ' s Dialogical  Hermeneutic  (Universitåtsverlag  C. 
Winter  1999),  s.  55. 

3 Hans-Georg  Gadamer,  Sandhed  og  metode  (Gyldendals  Bogklubber  2004),  s. 

1. 

Det  udtryk,  det  hermeneutiske  problem,  dukker  op  som  den 
første  sætning  i værket  overhovedet,  og  derfor  er  det  ganske 
interessant,  at  Gadamer  indvarsler  afsnittet,  der  skal  behandle  sel- 
ve applikationen,  med  at  hævde,  at  hele  hermeneutikkens  problem 
er  netop  denne  "anvendelse.”4 

Hvis  det  skal  antages,  at  de  to  påstande  om  hermeneutikkens 
problem,  der  har  næsten  300  sider  imellem  sig,  er  kongruente,  må 
det  følge,  at  der  i Gadamers  begreb  om  applikation  foreligger  mu- 
ligheden for  at  afdække  en  sandhedserfaring,  der  overskrider  den 
naturvidenskabelige  metodelære  og  alligevel  har  en  legitimitet 
som  sand  erkendelse.5 

Når  denne  sandhedserfaring  har  erkendelsesmæssig  legitimitet, 
men  stadig  ikke  kan  kaldes  "sikker,”  skyldes  det,  at  både  sandhe- 
dens og  forståelsens  betydning  ikke  er  den  samme  hos  Gadamer 
som  hos  den  dominerende  filosofi  i moderne  tids  filosofitradition 
fra  Descartes  til  (som  minimum)  Kant,  og  det  er  rehabiliteringen 
af  denne  usikre  erkendelse,  der  betyder,  at  humaniora  altid  skal 
leve  i et  Rom  efter  Cæsars  død.  Usikkerheden  betyder  et  fravær  af 
magt,  af  objektive  kriterier,  men  ikke  subjektivisme.  Det  er  både 
godt  og  skidt.  Arbejdet  med  usikker  erkendelse  kan  generere  fø- 
lelser af  utilstrækkelighed,  men  en  genlæring  af  respekten  for 
dette  fænomen  er  muligheden  for  humanioraens  rehabilitering. 

4 Gadamer,  Sandhed  og  metode,  s.  292.  Jeg  forudsætter  her,  at  "anvendelse”  og 
"applikation”  betyder  det  samme.  Gadamer  bruger  dem  selv  som  synonymer  i de 
første  dele  af  afsnittet  om  "Anvendelsen  som  hermeneutisk  problem”.  Først  kal- 
der han  subtilitas  applicandi,  der  er  et  af  de  tre  momenter  i forståelsens  fuldbyr- 
delse, for  "anvendelsen”  (smst.)  og  lige  efter  kalder  han  "hermeneutikkens  tredje 
moment”  for  "applikationen”  (smst.,  s.  293). 

5 Det  er  her  værd  at  fastslå,  at  når  Gadamer  tilskriver  begreber  status  af  "proble- 
mer”, er  det  snarere  sådan  at  forstå,  at  de  er  problemer  for  de  tendenser,  han  gør 
op  med,  og  fundamentet  for  den  position,  han  selv  indtager.  Heri  ses  formentlig 
en  arv  fra  den  transcendentalfilosofiske  tradition.  Dette  gælder  dog  hovedsage- 
ligt på  det  strukturelle  plan.  Som  nærværende  artikel  påpeger,  er  der  væsentlige 
antikantianske  elementer  i Gadamers  position. 

Humaniora  er  med  andre  ord  slet  ikke  humaniora,  hvis  den  ikke 
arbejder  med  denne  form  for  viden  og  anerkender  muligheden  af 
en  tilsyneladende  selvmodsigelse:  Usikker,  sand  erkendelse.  Hvis 
humanioraen  har  forladt  denne  epistemologiske  forudsætning,  er 
den  ikke  længere  humaniora,  men  må  begynde  at  kalde  sig  selv 
noget  andet.  Kulturvidenskab,  eksempelvis.  Det  er  ikke  det  sam- 
me. 

Sandhed  og  metode  som  antikantianisme 

Men  for  som  Cinna  the  Poet  at  begynde  med  begyndelsen,  må 
man  spørge,  hvad  ”ikke  sikker  erkendelse”  så  skal  betyde.  Gada- 
mer  definerer  det  ikke  eksplicit,  men  som  Sandhed  og  metode 
udvikler  sig,  er  det  rimeligt  at  forstå  det  sådan,  at  denne  erken- 
delse ikke  er  sikker,  fordi  den  ikke  falder  inden  for  den  oprindeli- 
ge kantianske  skematisme,  hvor  kun  sansning  tæller  som  aposte- 
riorisk  erkendelseskilde.6  Samtidig  slutter  Kant,  at  al  erkendelse  er 
knyttet  til  domme,  hvilket  et  det  samme  som  at  hævde,  at  al  er- 
kendelse består  i formulerbare  domme.  Men  hvad  nu,  hvis  eksem- 
pelvis traditionen  var  en  form  for  ubevidst  erkendelse ?7  Måske  vi 
véd  ting,  vi  ikke  kan  formulere. 

En  rekonstruktion  af  Gadamers  argument  - eller  blot  de  nød- 
vendige implicitte  betingelser  - tilsiger  med  andre  ord,  at  den 
kantianske  erkendelsesteori  lod  humanioraen  miste  sin  mulige 
værdighed  som  alternativ  til  naturvidenskaberne  og  indordnede 
sig  under  deres  ideal,  fordi  kun  sansning  gælder  som  legitim  er- 

6 Hos  både  David  Hume  og  Immanuel  Kant  indskrænkes  menneskets  legitime 
erkendelseskilder,  sådan  at  eksempelvis  åbenbaring  og  tradition  ikke  længere  har 
plads  på  aposteriori-området.  Først  bemærket  af  Poul  Liibcke,  der  har  kaldt  dette 
for  en  "rationalistisk  indskrænkning”  (Poul  Liibcke,  ”In  Memoriam  Gadamer”, 
upubliceret  foredragsmanuskript  2002). 

7 Dette  er  også  Liibckes  udtryk.  Han  påpeger  videre,  at  Martin  Heidegger  havde 
forståelse  for  dette  problem,  da  han  formulerede  den  "brugende  omgang”  med 
ting  i verden  som  en  forudsætning  for  bevidst  viden. 

kendelseskilde  på  aposterioriens  område,  og  fordi  kun  formuler- 
bar viden  gælder  som  erkendelse.  Den  usikre  erkendelse,  der  iføl- 
ge Gadamer  er  humanioraens  adelsmærke,  fortrænges  i David 
Humes  og  Immanuels  Kants  reduktioner  af  den  menneskelige  er- 
kendelses områder.  De  naturvidenskabeliggjorde  erkendelsen  i 
anden  potens. 

Aposteriori-området,  hvis  man  absolut  skal  anerkende  skema- 
tismen,  bør  udvides  med  sådanne  begreber  som  tradition  og  dan- 
nelse, hvis  humanioraen  igen  skal  lære  at  begå  sig  i sin  verden  af 
usikre  erkendelser,  i sit  Rom  uden  Cæsar.  Kant  skabte  en  erken- 
delsesteori, der  udelukkede  de  såkaldt  "gamle  erfaringer”,  som 
juridisk  og  teologisk  hermeneutik  altid  havde  kendt  til,  og  målet 
for  humanioraen  i dag  børe  være,  at  denne  usikre  erkendelse  igen 
får  filosofisk  og  hermeneutisk  legitimitet. 

Humanioren  deler  nemlig  her  vilkår  med  juraen  og  teologien, 
for  de  åndsvidenskaber,  Gadamers  hermeneutik  arbejder  med, 
"forvalter  en  humanistisk  arv,”8  hvis  kerneindhold  er  højst  uviden- 
skabelige begreber  som  forståelse,  fortolkning,  dannelse  og  tradi- 
tion. Dette  betyder  ifølge  Gadamer,  at  forståelsen  her  omhandler 
helt  andre  erfaringer,  der  er  langt  nærmere  kunsterfaringen  end 
det  moderne,  naturvidenskabelige  metodeideal,  og  som  netop  ikke 
kan  kaldes  "sikre”.  Og  som  af  samme  grund  ikke  er  at  betragte 
som  "videnskab”.  Dette  har  den  ærgerlige  konsekvens,  at  min 
egen  uddannelse  er  en  contradictio  in  adjecto,  da  jeg  er  cand.mag.  i 
litteraturvidenskab. 

Applikationens  historie 

Gadamer  indleder  afsnittet  om  applikation  med  at  hævde,  at  pro- 
blemet om  anvendelse  havde  en  stor  plads  i "den  ældre  tradition” 


8 Gadamer,  Sandhed  og  metode,  s.  475. 

for  hermeneutik,9  og  han  knytter  dette  anvendelsesfænomen  til 
det  generelle  hermeneutiske  problem,  med  hvilket  Sandhed  og  me- 
tode som  nævnt  indledes.  Applikationsforestillingen  er  altså 
knyttet  til  grundproblemet. 

I ”den  ældre  tradition”  opdelte  man  ifølge  Gadamer  forståelsen 
i tre  led;  forståelse,  fortolkning  og  anvendelse,10  og  det  blev  ro- 
mantikkens erkendelse  af,  at  forståelse  og  fortolkning  ikke  kan 
tænkes  adskilte,  men  udgør  en  enhed,  der  sikrede  både  anerken- 
delsen af,  at  sproget  er  det  centrale  element  i tænkningen,  samt  - 
for  nærværende  vigtigere  - at  det  accentuerede  det  hermeneuti- 
ske problem. 

Det,  der  til  gengæld  gik  tabt,  da  det  lykkedes  romantikken  at 
understrege  enheden  af  forståelse  og  fortolkning,  var  den  ældre 
hermeneutiks  viden  om,  at  forståelsens  fuldbyrdelse  også  indehol- 
der et  tredje  moment,  applikationen.  Dermed  blev  Gadamer  s op- 
gave at  ”gå  et  skridt  videre  end  den  romantiske  hermeneutik”11  for 
at  fastslå,  at  applikationen  er  et  tredje  integreret  moment,  der  er 
en  lige  så  uadskillelig  del  af  det  hermeneutiske  problem  som  for- 
ståelse og  fortolkning. 

Denne  adskillelse  af  applikationen  fra  forståelsen  førte  ifølge 
Gadamer  til  den  afgørende  opdeling  af  juridisk  og  teologisk  her- 
meneutik på  den  ene  side  og  filologisk  hermeneutik  på  den  anden. 

I sin  løsrivelse  fik  den  filologiske  hermeneutik  muligheden  for 
egenhændigt  at  udgøre  "metodelæren”  for  åndsvidenskaberne, 
mens  den  juridiske  og  teologiske  hermeneutik,  der  først  etablere- 
de anerkendelsen  af  applikationens  rolle,  gled  ud  af  billedet.  Filo- 
logien blev  indsat  som  ny  Cæsar,  fordi  man  var  desperat  efter  ob- 

9 Hvad  der  skal  forstås  ved  "ældre”,  er  ikke  umiddelbart  klart,  men  det  er  sikkert 
at  antage,  at  det  er  noget,  der  foregik  før  både  Descartes  og  Den  Franske  Revolu- 
tion. 

10  Gadamer,  Sandhed  og  metode,  s.  292. 

I I Gadamer,  Sandhed  og  metode,  s.  293. 

jektive  kriterier  for  viden.  Forskellen  mellem  filologi  og  juridisk 
og  teologisk  hermeneutik  forklarer  Gadamer  som  følger:  Både 
præsten  og  dommeren  står  i et  spændingsfelt,  hvor  et  historisk 
dokument  (Bibelen  eller  en  juridisk  lov)  skal  fortolkes  ind  i et  gi- 
vent øjeblik,  så  teksten  får  en  ny  mening  i netop  dette  øjeblik. 
Den  skal  med  andre  ord  "anvendes”  i enten  forkyndelse  eller  til 
juridisk  gyldig  konkretisering  i en  partikulær  dom.  Her  implicerer 
forståelse  altid  anvendelse,  og  det  er  et  af  Gadamers  sigter  med 
Sandhed  og  metode  at  sætte  denne  oprindelige  binding  mellem 
hermeneutikkens  områder  tilbage  i fokus.  For  de  enkelte  grene  af 
hermeneutikken  bærer  netop  vidnesbyrd  om,  at  al  hermeneutik 
handler  om  "spændingsforholdet  mellem  den  fælles  sags  selviden- 
titet og  de  forskellige  situationer,  hvori  den  skal  forstås.”12  Der  er 
med  andre  ord  tale  om  en  spænding  mellem  en  fortidig  tekst  og  et 
nutidigt  øjeblik,  og  at  meningen  ikke  er  at  finde  afgrænset  i hver- 
ken fortid  eller  i nutid,  men  kun  i mødet  mellem  dem.  Meningen 
hører  hverken  teksten  eller  fortolkeren  eksklusivt  til. 

At  Gadamer  samtidig  nævner  filologien  som  alternativ  til  ap- 
plikationsvendte hermeneutikker,  er  indlysende  og  har  en  væsent- 
lig pointe  i forhold  til  det  omtalte  historicistiske  nervesammen- 
brud. Filologisk  fokuseret  litteraturvidenskab  er  eksempelvis  ofte  i 
fare  for  at  størkne  i ligegyldighed,  fordi  det  eneste,  litteraten  gør, 
er  at  rekonstruere  en  teksts  genese,  men  ikke  er  i stand  til  at 
bruge  den  filologiske  viden  til  en  fortolkning.  Med  andre  ord  re- 
konstruerer man  uden  også  at  tænke:  fortid  uden  nutid. 

På  sin  vis  kan  man  sige,  at  Gadamers  beskrivelse  af  applikation 
stadig  mere  handler  om,  hvornår  den  ikke  har  været  anerkendt 
som  et  integreret  led  i forståelseshændelsen,  snarere  end  om  hvad 
den  er.  Men  det  har  Gadamer  tilsyneladende  selv  set  og  vier  der- 
for et  helt  afsnit  til  Aristoteles’  brug  af  begrebet  phronesis  i Etik- 

12  Gadamer,  Sandhed  og  metode,  s.  294. 

kens  6.  bog  for  at  vise,  hvordan  phronesis  er  en  model  for  denne 
anvendelse  eller  applikation. 

Applikation  og  phronesis 

Aristoteles’  afgørende  indsigt  er  ifølge  Gadamer,  at  det  gode  kun 
kan  optræde  i partikulære  situationer.  Derfor  er  der  brug  for  en 
vidensform,  der  kan  sikre,  at  det  med  et  eksempel  fra  Aristoteles 
ikke  går  sådan,  at  man  tager  alle  de  medikamenter,  lægevidenska- 
ben overhoved  kan  nævne  som  gode  for  enhver  krop,13  men  som  i 
den  enkelte  situation  bestemmer  en  middelvej  for  netop  mig.  At 
jeg  med  andre  ord  ikke  tager  alle  antibiotika  i verden,  blot  fordi 
jeg  har  lungebetændelse.  Mere  fundamentalt  kan  Gadamer  ud- 
trykke det  med  påstanden  om,  at  i enhver  handling  må  den  hand- 
lende afveje  spændingsfeltet  mellem  den  partikulære  situation  og 
det  almene  krav,14  og  denne  vidensform  kalder  han  phronesis,  i ny- 
este danske  oversættelse  "kløgt”.  Phronesis  handler  således  hver- 
ken om  en  sikker,  nøjagtig  viden,  det  ville  være  episteme  som  i 
matematikken,  eller  en  teknisk  færdighed,  det  ville  være  en  tech- 
ne,  som  eksempelvis  håndværkeren  (og  dramatikeren  for  den  sags 
skyld)  besidder. 

Det  er  ikke  så  svært  at  se,  hvorfor  phronesis  ikke  er  en  sikker 
eller  "ren”  viden  i Aristoteles’  terminologi.  Phronesis  kan  ikke 
være  en  del  af  vidensformen  episteme,  hvis  forbillede  for  grækerne 
jo  var  matematikken.  Phronesis  omhandler  nemlig  enkelte  situa- 
tioner, foranderlige  objekter  for  viden,  mens  matematikkens  sand- 
heder netop  er  uforanderlige.15  Dette  er  vigtigt  for  Gadamer  at 
fastslå,  idet  han  så  vil  kunne  vise,  at  åndsvidenskaberne,  ligesom 


13  Aristoteles,  Etikken  (Det  lille  forlag  2000),  s.  149. 

14  Gadamer,  Sandhed  og  metode,  s.  298. 

1 5 Gadamer,  Sandhed  og  metode,  s.  299. 

phronesis,  intet  har  at  skaffe  med  en  sådan  sikker,  uforanderlig  vi- 
den. 

Hvorfor  phronesis  heller  ikke  er  en  teknisk  færdighed,  er  lidt 
mindre  tydeligt  i første  omgang.  For  er  en  teknisk  færdighed  som 
snedkerkunsten  ikke  netop  en  måde  at  lade  en  almen  viden 
anvendes  på  en  konkret  situation  i fremstillingen  af  netop  den 
stol,  der  arbejdes  på? 

Gadamer  bruger  mange  linjer  og  flere  eksempler  på  at  vise, 
hvorfor  techne  og  phronesis  ikke  er  identiske,  men  her  blot  et  en- 
kelt eksempel,  nemlig  forskellen  i selv-forholdet  i de  to  vidensfor- 
mer. Phronesis  handler  om  moralsk  viden,  mens  håndværkerens 
arbejde  er  styret  af  en  teknisk  viden.  Hvis  phronesis  skulle  være  en 
rent  teknisk  færdighed,  ville  det  betyde,  at  mennesket  kunne  ska- 
be sig  selv,  ligesom  snedkeren  skaber  en  stol.  Men  mennesket  dis- 
ponerer ikke  totalt  over  sig  og  sit  selv,  ligesom  det  ikke  disponerer 
frit  over  hverken  en  given  tekst  eller  traditionen  generelt.  Hvis 
det  gjorde,  ville  det  da  også  blive  særdeles  svært  for  Gadamer  at 
vise,  at  forståelse  er  noget,  der  sker  ud  over  det,  vi  bevidst  opsøger 
og  gør.  For  hvis  vi  kunne  opnå  et  gennemsigtigt  selv-forhold,  hvis 
vi  kunne  beherske  os  selv,  som  snedkeren  behersker  stolen, 
hvordan  skulle  forståelsen  så  være  en  hændelse,  ”et  mirakel”,  der 
skete  med  os  ud  over  det,  vi  selv  vil? 

Derfor  er  det  naturligvis  fordelagtigt  for  Gadamer,  at  han  kan 
vise,  at  vi  i forvejen  aldrig  kender  det  rette  middel  til  et  givent 
mål,  og  at  phronesis  derfor  aldrig  "principielt  kan  besiddes  på  for- 
hånd ligesom  den  viden,  vi  lærer.”16  Phronesis  kan,  ligesom  anven- 
delsen, hverken  læres  eller  beherskes,  og  netop  derfor  er  den  et 
billede  på  ”den  fuldendte  applikation.”  På  samme  måde  med  for- 
tolkning: Den  er  afhængig  af,  at  noget  alment  (en  tekst  fra  tradi- 
tionen) ikke  forstås  som  død  fortid,  men  som  noget,  der  taler  til 

16  Gadamer,  Sandhed  og  metode,  s.  305. 

den  enkelte  fortolker,  til  hans  nutid.  Forståelsen  hænder  først  i 
denne  anvendelse.  Dette  ér  applikation:  Sammensmeltning  af  for- 
tid og  nutid. 

Har  Gadamer  ret  i denne  parallel  mellem  humanioraens  vi- 
densform og  phronesis,  skulle  det  gerne  nu  være  tydeligt,  hvorfor 
Hume  og  Kant  netop  skadede  humanioraens  chancer  for  at  forbli- 
ve unik.  I deres  såkaldte  rationalistiske  indskrænkning  af  den 
menneskelige  erkendelse,  blev  der  ikke  plads  til  uartikulerbar  om- 
gang med  vidensformerne,  men  humanioraens  forhold  til  traditio- 
nen - fortiden  - og  dens  forståelses  hændelseskarakter  er  netop 
noget,  der  ofte  (men  ikke  altid)  sker,  ud  over  hvad  vi  bevidst  opsø- 
ger og  gør.  Dét  er  dens  berettigelse,  men  hvis  alle  dens  udøvere 
render  rundt  som  plebejerne  i Rom,  vil  ingen  kunne  se  det.  Og  så 
er  det  svært  at  have  (selv)respekt  for  den. 

Dialog  og  tilegnelse 

Gadamers  applikationsbegreb  forstås  i sekundærlitteraturen  ofte 
ensidigt  og  dermed  uden  spænding.  En  subjektivismeanklage  bli- 
ver forståelig:  At  nutiden  definerer  en  fortidig  teksts  mening.  Men 
det  mener  Gadamer  - heldigvis  - ikke.  En,  der  herhjemme  går  i 
fælden,  er  Arne  Jørgensen,  der  i forordet  til  den  danske  udgave  af 
Sandhed  og  metode  skriver,  at  ” [applikation]  betyder,  at  noget  først 
egentlig  er  forstået,  når  det  har  relevans  for  livspraksis.”17  Det  er 
ikke  i sig  selv  en  forkert  hævdelse,  den  er  bare  kun  udtryk  for  en 
del  af  det,  der  udgør  Gadamers  applikationsbegreb.  Det  aspekt  af 
applikation,  Jørgensen  trækker  frem,  kunne  man  kalde  "tileg- 
nelse.”18 Applikation  som  et  integreret  moment  i forståelseshæn- 
delsen betyder  i denne  sammenhæng,  at  hvis  en  fortolker  vil  for- 
stå en  tekst,  må  han  kunne  relatere  den  til  den  situation,  det  sted  i 

17  Arne  Jørgensen,  "Forord”  i Gadamer,  Sandhed  og  metode,  s.  97. 

18  Som  fx  Ringma,  Gadamer  ’s  Dialogical  Hermeneutic,  s.  55. 

historien,  han  selv  står  i,  til  de  fordomme,  han  bærer,  og  til  de 
spørgsmål,  han  selv  stiller.  Dermed  er  tekstens  status  ikke  længere 
at  forstå  som  et  objekt,  man  kan  stille  sig  over  for  som  subjekt, 
men  en  entitet,  der  kun  er  at  forstå  som  svar  på  et  spørgsmål,  for- 
tolkeren selv  stiller.  Det  er  denne  del  af  applikationsbegrebet,  der 
umuliggør,  at  en  fortolker  kan  forholde  sig  ubetinget  historisk  di- 
stancerende til  en  tekst19  eller  med  andre  ord  udelukkende  forstå 
en  tekst  på  tekstens  egen  tids  præmisser.  Dette  aspekt  kunne  man 
kalde  det  nutidige  aspekt  af  applikationsbegrebet.  Det  er  det,  filo- 
logien og  historicismen  ofte  kan  savne,  fordi  deres  anliggende  kun 
er  at  rekonstruere  fortid. 

Det  andet  aspekt  af  Gadamers  applikationsbegreb  kunne  man 
kalde  ”det  dialogiske,”20  og  det  er  denne  del,  Arne  Jørgensen 
eksempelvis  forsømmer  at  understrege.  For  når  man  tror,  at  tileg- 
nelsesaspektet udgør  både  den  nødvendige  og  tilstrækkelige  be- 
tingelse for  Gadamers  applikationsbegreb,  gør  man  ham  netop 
sårbar  for  de  anklager  om  subjektivisme,  som  blandt  andre  E.D. 
Hirsch  har  rettet  mod  ham.21  Dette  dialogiske  aspekt  betyder,  at 
applikation  ikke  kun  handler  om,  at  fortolkeren  sætter  teksten  i 
relation  til  sin  egen  situation.  Det  handler  også  om,  at  teksten  kan 
ændre  ved  denne  situation,  at  teksten  har  magten  til  at  få  fortol- 
keren til  at  revidere  sine  fordomme.  Med  andre  ord  slår  "tekstens 
overlegne  krav”22  igen,  hvis  nutiden  forsøger  at  forgribe  sig  på 
den,  og  den  fortolker,  der  står  i sin  egen  nutid,  hverken  kan  eller 
skal  behandle  tekstens  mening,  som  var  han  dens  overmand. 
Tværtimod  handler  applikation  om  muligheden  for,  at  fortolkeren 
kan  åbne  sig  for  en  tekst:  At  lade  sig  tiltale  af  tekstens  mening, 
snarere  end  selv  at  forsøge  at  tilpasse  den.  Dette  dialogiske  aspekt 

19  Gadamer,  Sandhed  og  metode,  s.  316. 

20  Ringma,  Gadamer ’s Dialogical Hermeneutic,  s.  55. 

21  E.D.  Jr.  Hirsch,  Validity  in  Interpretation  (Yale  University  Press  1967),  s.  251. 

22  Gadamer,  Sandhed  og  metode,  s.  296. 

kunne  man  kalde  det  fortidige  aspekt  af  applikationsbegrebet. 
Den  manglende  forståelse  af  dette  element  er  en  udbredt  tendens  i 
moderne  litteraturvidenskab,  hvor  moderne  teori  får  lov  at  dehne- 
re  fortidige  tekster.  Eksempelvis  når  økologiteori  bruges  til  at  læse 
H.C.  Andersen  eller  Agambens  lejrbegreb  "anvendes”  på  Franz 
Kafka. 

Tilegnelsesaspektet  udgør  kun  i forening  med  dette  dialogiske 
aspekt  de  tilstrækkelige  betingelser  for  applikationsbegrebet.  Og 
det  er  derfor  kun  i en  sammenholdning  af  disse  to  aspekter,  i ac- 
cepten af  deres  indre  spænding,  at  den  gadamerske  betydning  af 
applikation  er  at  hnde:  "Spændingsforholdet  mellem  på  den  ene 
side  den  foreliggende  tekst  [...]  og  på  den  anden  side  den  mening, 
der  opnås,  når  teksten  anvendes  i det  konkrete  fortolknings  øje- 
blik.”23 Hvis  ikke  begge  aspekter  af  Gadamers  applikationsbegreb 
anerkendes,  yder  man  ikke  Sandhed  og  metode  retfærdighed.  Det 
er,  hvad  det  er.  Men  mere  principielt  kunne  man  sige,  at  hvis  man 
ikke  forstår  humanioraen  generelt  som  denne  spænding  mellem 
dialog  og  tilegnelse,  så  overser  man  det,  der  gør  den  unik. 

Man  overser  denne  indlysende  funktion  i humanioraens  for- 
hold til  tekster:  Det  hermeneutiske  problems  velsignelser.  Man  ri- 
sikerer at  gøre  sig  blind  over  for  tekstens  fremmedhed  og  dens, 
fortidens,  krav  på  nutiden,  og  så  bidrager  man  blot  til  Titinius’  tri- 
ste konstatering  hos  Shakespeare:  The  sun  of  Rome  is  set.  Our  day 
is  gone.  Hvis  tilegnelse  får  lov  til  at  udslette  tiltale  i tekstlæsnin- 
gen, er  vi  at  ligne  med  ruinskændende  plebs. 

Teologisk  hermeneutik  som  forbillede  for  humanioraen 
Ifølge  Gadamer  er  hverken  den  juridiske  eller  den  teologiske  her- 
meneutik velkomne  i den  moderne  videnskab  og  dermed  heller 
ikke  i den  humaniora,  der  efter  Kant  tror,  at  den  skal  leve  op  til  et 

23  Gadamer,  Sandhed  og  metode,  s.  294. 

naturvidenskabeligt  ideal:  Sandhed  som  metode.  Det  skyldes,  at 
formålet  med  dem  ikke  er  udviklingen  af  en  generel,  metodisk  og 
objektiv  forståelsesteori,  men  snarere  konkrete  overvejelser  over 
henholdsvis  proklamations-  og  forkyndelsessituationen.  Samtidig 
er  applikationen  afgørende  i dem  begge,  idet  henholdsvis  juraen 
og  teologien  skal  finde  anvendelse  i en  konkret,  nutidig  sammen- 
hæng. Med  andre  ord  har  vi  her  ”den  model  for  forholdet  mellem 
fortid  og  nutid,  vi  søger.”24  Der  er  selvfølgelig  også  forskel  på  jura- 
en og  teologien.  Dommeren  tilskriver  i sin  proklamation  nyt  me- 
ningsindhold til  loven,  mens  præsten  forkynder  således,  at  ordet 
selv  får  kraft.  Med  Gadamers  ord  kan  man  sige,  at  dommeren  og 
præsten  ikke  har  samme  autoritet  i forhold  til  de  respektive  sand- 
heder, de  skal  fortolke.25  Bliver  vi  imidlertid  ved  den  teologiske 
hermeneutik,  er  dens  forbilledlige  karakter  for  humanioraen,  at 
den  er  et  godt  eksempel  på,  at  det,  der  skal  fortolkes,  er  en  tekst 
(Bibelen)  og  en  dogmatik  (eksempelvis  bekendelsesskrifterne), 
som  begge  skal  ny-fortolkes  hver  eneste  søndag  fra  prædikesto- 
len: En  gammel  sandhed,  der  hele  tiden  skal  forstås  i nye  øjeblik- 
ke. Det  afgørende  er  ifølge  Gadamer,  at  det  ikke  giver  mening  at 
sige,  at  Guds  ord  er  forstået,  før  skriftens  ord  rammer  den  enkelte 
til  tro  og  tvivl.  Det  giver  ikke  mening  at  sige,  at  man  kan  forstå 
Bibelen  som  Guds  ord,  før  man  selv  er  blevet  ramt  af  et  krav  om 
stillingtagen  til,  hvorvidt  den  treenige  Gud,  der  forkyndes,  er 
sand.  Forståelsen  er  først  denne  anvendelse. 

Også  på  et  andet  punkt  viser  den  teologiske  hermeneutik  sig 
som  et  godt  eksempel  på,  hvad  Gadamer  mener  med  applikation. 
For  denne  tilegnelse  af  en  tekst  er  ikke  en  invitation  til  vilkårlig- 
hed, og  man  kan  ikke  lægge,  hvad  man  vil,  ind  i teksten,  der  for- 
tolkes. Det  er  ikke  sådan,  at  præsten  om  søndagen  finder  det,  han 

24  Gadamer,  Sandhed  og  metode,  s.  312. 

25  Gadamer,  Sandhed  og  metode,  s.  314. 

selv  ønsker  at  finde,  i dagens  tekst.  Eller:  Det  kan  godt  være,  at 
han  gør  det,  men  så  er  der  ikke  tale  om  usikker,  sand  erkendelse  - 
det  vil  sige  fortolkning.  Tværtimod  opfatter  den  gode  teolog  ikke 
"applikationen  som  en  frihed  i forhold  til  teksten,”26  han  er  i stedet 
forpligtet  af  den  og  bundet  til  den  og  kun  i et  spændingsforhold 
mellem  den  og  ham,  mellem  tekst  og  fortolker,  fortid  og  nutid, 
kan  ægte  applikation,  og  ikke  bare  en  slags  vilkårlig  aktualisering, 
finde  sted.  Netop  denne  respekt  over  for  teksten,  kombinationen 
af  dens  fremmedhed  og  dens  krav  på  at  blive  fortolket  på  ny  hver 
søndag,  børe  være  et  forbillede  for  humanioraen. 

Dette  ville  have  konsekvenser  på  flere  niveauer  for  enhver 
form  for  humaniora,  idet  et  skel  mellem  systematisk/teoretisk 
over  for  historisk  tænkning  udraderes  med  et  lignende  tekstbe- 
greb. Filosofihistorikeren  kan  ikke  forstå  Aristoteles’  phronesis- 
begreb  uden  at  forstå  det  som  et  systematisk  problem,  men  det 
går  også  den  anden  vej  (som  al  applikation  i øvrigt  gør  det),  idet 
systematikeren  ikke  kan  forstå  fx  omverdensproblemet  uden  at 
vide,  hvordan  det  er  opstået,  og  hvilken  virkning  i historien  det 
har  haft.  Systematikere  er  latterlige,  når  de  er  historieløse.  Histori- 
kere er  latterlige,  når  de  ikke  også  bedriver  systematik.  Inden  for 
litteraturvidenskaben  kunne  man  formulere  det  på  samme  måde: 
Litteraturhistorikeren  skal  også  tænke.  Litteraturteoretikeren  skal 
ikke  ignorere  historien. 

Gadamer  og  Bultmann 

Gadamers  yndlingseksempel  på  applikationsfænomenet  er  som  nu 
bekendt  Aristoteles’  phronesis- begreb  samt  teologisk  og  juridisk 
hermeneutik.  Det  er  ikke  dumt,  for  hvis  Gadamers  hermeneutik  er 
en  af  de  mest  omdiskuterede  inden  for  det  20.  århundredes  huma- 
niora, kunne  man  sige  det  samme  om  Rudolf  Bultmanns  herme - 

26  Gadamer,  Sandhed  og  metode,  s.  316. 

neutik  inden  for  teologien.  Og  Bultmanns  omdiskuterede  afmyto- 
logiseringsbegreb har  faktisk  indlysende  sammenfald  med  Gada- 
mers  applikationstænkning.  Der  er  endda  tale  om  et  skæbnefæl- 
lesskab, idet  de  to  begge  har  måttet  lide  den  skæbne  at  anklages 
for  subjektivisme.  Gadamer-forsvaret  i ovennævnte  kan  delvist 
overføres  til  Bultmanns  hermeneutik.  Hvis  man  svækker  Gada- 
mers  position  i forhold  til  dens  kritikere,  når  man  ikke  fastholder 
et  dialogisk  aspekt  i applikationsbegrebet,  gælder  det  samme 
nemlig  for  Bultmanns  afmytologisering.27 

Afmytologiseringskravet  tager  udgangspunkt  i den  forestilling, 
at  Bibelens  univers,  dens  kosmologi,  er  fremmed  for  det  20.  år- 
hundredes menneske,  og  det  betyder  ifølge  Bultmann,  at  menne- 
sket forarges  over  de  forkerte  ting.  Det  bruger  tid  på  at  forarges 
over  et  univers,  der  er  dem  fremmed:  ”Det  moderne  menneske 
kan  ikke  mere  antage  disse  mytologiske  forestillinger  om  himmel 
og  helvede.  Thi  for  den  videnskabelige  tænkning  har  talen  om 
’foroven’  og  'forneden’  i universet  mistet  enhver  betydning.”28 
Hvorfra  Bultmann  har  den  idé,  at  det  netop  er  denne  falske  forar- 
gelse, der  møder  det  moderne  menneske,  er  temmelig  uklart.  Men 
det  vigtige  er,  at  allerede  her  ser  vi  en  spænding  mellem  fortid  og 
nutid  i forståelsen.  Problemet  for  Bultmann  er,  at  man  tager  ud- 
sagn som  disse  til  indtægt  for,  at  han  vil  tage  de  ting  ud  af  kristen- 
dommen, der  ikke  er  acceptable  for  det  moderne  menneske.  Eller  i 


27  Det  er  for  øvrigt  langt  fra  den  eneste  lighed,  der  er  mellem  Bultmann  og  Ga- 
damer.  Eksempelvis  er  Gadamer  enig  med  Bultmann  i,  at  selvforståelse  ikke  er 
identisk  med  selvbesiddelse.  Tværtimod  er  forståelse  noget,  ”die  emem  geschiet” 
(Hans-Georg  Gadamer,  Gesammelte  Werke  II  (Mohr  Siebeck  1993),  s 125,  min 
kursivering).  Grondin  gør  sig  da  den  fine  iagttagelse,  at  hvor  Bultmann  drager  fi- 
deistiske  konsekvenser  af  denne  manglende  evne  til  selv-besiddelse,  vil  Gadamer 
ikke  gøre  det  samme  (Jean  Grondin,  "Gadamer  and  Bultmann"  i Pokomy  & 
Roskovec  (red.),  Philosophical  Hermeneutics  and  Biblical  Exegesis  (Mohr  Sie- 
beck 2002),  s.  16)). 

28  Rudolf  Bultmann,  Jesus  Kristus  og  mytologien  (Munksgaard  1967),  s.  21. 

termer,  som  også  Gadamer  er  bekendt  med:  At  man  anklager  Bult- 
mann  for,  at  det  moderne  menneske  kan  lægge  hvad  som  helst  ind 
i Bibelen.  Men  ligesom  det  ikke  er  redeligt  at  anklage  Gadamer  for 
en  sådan  subjektivisme,  er  det  det  heller  ikke  i tilfældet  Bultmann. 
For  hans  afmytologisering  implicerer  ikke  med  nødvendighed 
subjektivisme,  og  han  ønsker  ikke  at  gøre  forkyndelsen  uforarge- 
lig: "Afmytologisering  [...]  fjerner  [...]  en  falsk  forargelse  og  brin- 
ger i stedet  den  ægte  forargelse  ind  i synsfeltet,  nemlig  korsets 
ord.”29  Ligesom  det  bliver  skadeligt,  når  man  ikke  medgiver  det 
dialogiske  aspekt  af  Gadamers  applikationsbegreb,  er  det  forkert, 
når  det  ikke  anerkendes,  at  Bultmann  kun  ønsker  en  "afmytologi- 
sering” af  det,  der  slører  tekstens  egentlige  sag,  sådan  at  det  sandt 
forargelige  ved  kristendommen  kan  træde  frem:  Korsdød  og  op- 
standelse. 

På  den  måde  er  der  en  fællesmængde.  Gadamers  og  Bultmanns 
reception  har  ikke  forstået  deres  begreber  dobbelttydigt  nok.  Ga- 
damer anklages  for  subjektivisme,  fordi  man  kun  forstår  applika- 
tion som  "betydning  for  livspraksis”30  og  derfor  tror,  at  nutid  un- 
derlægger sig  fortid.  Bultmanns  afmytologisering  anklages  for  at 
ville  tage  brodden  ud  af  kristendommen,  fordi  det  lyder  som  om, 
at  det,  som  det  nutidige  menneske  ikke  kan  forstå,  skal  ud  af  den 
datidige  kristendom,  mens  det,  han  faktisk  siger,  er,  at  det,  der 
sandt  forarger  (både  da  og  nu),  bør  stå  så  klart  tilbage  som  muligt. 
Tekstens  fremmedhed  skal  netop  slå  igen. 

Denne  sammenligning  er  i øvrigt  heller  ikke  et  overgreb,  idet 
det  er  beviseligt,  at  Gadamer  var  bekendt  med  Bultmanns  forfat- 
terskab og  endda  viste  forståelse  for  just  dette  aspekt  af  Bult- 
manns afmytologisering.  Gadamer  vidste  netop,  at  afmytologise- 
ringsprojektet  slet  ikke  er  så  moderne,  som  man  måske  skulle  tro: 

29  Bultmann,  Jesus  Kristus  og  mytologien,  s.  38. 

30  Jørgensen,  ”Forord”,  s.  97 

”[Bultmanns  teologi  var]  alles  andere  als  sensationell.  Er  formuli- 
erte  nur,  was  in  der  exegetischen  Arbeit  des  Theologen  seit  lan- 
gem geschah.”31  Samtidig  understreger  Gadamer,  at  "afmytologise- 
ring” ikke  skal  forstås  som  et  moderne  oplysningsprojekt:  ”Es  ist 
[...]  nicht  das  Interesse  einer  fortschreitenden  Aufklårung.”32  Det 
samme  gælder  i øvrigt  Gadamers  egen  tænkning,  idet  traditionen 
og  fortidsaspektet  generelt  tydeligt  har  meningssættende  betyd- 
ning. 

Afslutning 

At  en  teksts  mening  består  i spændingen  mellem  fortid  og  nutid 
og  dermed  ikke  eksplicit  tilhører  nogen  af  ekstaserne,  er  altså  et 
afgørende  træk  ved  det  hermeneutiske  problem,  og  den  teologiske 
hermeneutik  kan  vise  vejen.  Denne  spænding  har  omfattende 
konsekvenser  for  tekstforståelse,  epistemologi  og  (u)metode,  men 
er  netop  kun  et  træk.  Dette  arbejde,  der  ovenfor  er  skitseret,  er 
derfor  kun  en  delpointe.  Problemet  er  nemlig  mere  nuanceret  og 
rummer  samme  udfordringer  i relationen  nutid-fremtid.  Men  som 
man  forhåbentligt  fornemmer,  er  dette  kun  en  yderligere  velsig- 
nelse af  problemet. 

Min  pointe  med  denne  lille  undersøgelse  af  Gadamers  applika- 
tionsbegreb og  dets  paralleller  hos  Aristoteles  og  Bultmann  er  at 
vise,  at  Gadamers  fornemmelse  for  humanioraens  særstilling  og 
dens  vidensformer  kunne  være  en  måde  at  begynde  at  rehabilitere 
humanioraen.  Hvis  han  har  ret  i,  at  det  hermeneutiske  problem 
består  i muligheden  af  sand,  usikker  erkendelse,  bliver  vi  nødt  til 
at  erkende,  at  vi  bebor  et  Rom  uden  magtinstans.  Objektive  krite- 
rier for  opsøgningen  af  viden  og  for  sand  fortolkning  er  for  længst 
blevet  likvideret  på  Forum  Romanums  trappesten.  Det  betyder,  at 

31  Gadamer,  Gesammelte  Werke  II,  s.  121. 

32  Smst.,  s.  127. 

humaniora  er  noget  helt  andet  end  naturvidenskab,  og  det  er  godt 

sådan.  Vejen  frem  er,  at  man  begynder  at  rose  sig  selv  af  dette  fak- 
tum, ikke  at  skjule  det. 

